Հովարդ էլիս

**Հովարդ Սիլվեստր Էլիս** (, ), ամերիկացի տնտեսագետ, Կալիֆոռնիայի համալսարանի տնտեսագիտության վաստակավոր պրոֆեսոր, 1949 թվականին Ամերիկյան տնտեսական ասոցիացիայի նախագահ, 1953-1955 թվականներին Միջազգային տնտեսական ասոցիացիայի նախագահ։

## Կենսագրություն
Հովարդը ծնվել է 1898 թվականի հուլիսի 2-ին Կոլորադո նահանգի Դենվեր քաղաքում, Սիլվեստր Էլդոնի և Նելլի Բլանշ (Յանգ) Էլիսի ընտանիքում։

1920 թվականին Էլիսը բակալավրի աստիճան է ստացել Այովա նահանգի համալսարանում, 1922 թվականին՝ Միչիգանի համալսարանում, 1924 թվականին՝ մագիստրոսի աստիճան և 1929 թվականին՝ դոկտորի աստիճան Հարվարդի համալսարանում։ 1924-1925 թվականներին սովորել է Հայդելբերգի համալսարանում, իսկ 1925-1927 թվականներին սովորել է Վիեննայի համալսարանում։

Դասախոսական գործունեությունը սկսել է 1920-1922 թվականներին Անն Արբորի Միչիգանի համալսարանում որպես տնտեսագիտության դասախոս։ 1925-1929 թվականներին դասավանդել է որպես պրոֆեսորի ասիստենտ, 1935-1937 թվականներին՝ ասոցացված պրոֆեսոր, իսկ 1935-1938 թվականներին՝ լրիվ պրոֆեսոր։ 1938-1992 թվականներին Կալիֆոռնիայի համալսարանում եղել է տնտեսագիտության պրոֆեսոր։ 1965 թվականին հրաժարական է տվել՝ դառնալով Կալիֆորնիայի համալսարանի տնտեսագիտության վաստակավոր պրոֆեսոր։

1943-1946 թվականներին եղել է Դաշնային պահուստային համակարգի կառավարիչների խորհրդի հետազոտությունների և վիճակագրության տնօրենի տեղակալ։ 1944-1945 թվականներին և 1949 թվականին Կոլումբիայի համալսարանում տնտեսագիտության պրոֆեսոր էր, իսկ 1951 թվականին՝ Տոկիոյի համալսարանում, 1958-1959 թվականներին՝ Մումբայի համալսարանում։ 1949-1950 թվականներին եղել է Մարշալի պլանի ուսումնասիրման միջազգային հարաբերությունների խորհրդի նախագծի տնօրեն, 1952-1953 թվականներին՝ ԱՄՆ-ի Պետական դեպարտամենտի տնտեսական խորհրդատու։ 1960 թվականին՝ ՄԱԿ-ի Լատինական Ամերիկայի կրթության հարցերով մասնագետ։ 1963 թվականին՝ Աթենքի տնտեսական հետազոտությունների կենտրոնի պրոֆեսոր։

1951 թվականին Միչիգանի համալսարանը և Բերքլիի Կալիֆորնիայի համալսարանը Հովարդ Էլիսին շնորհել են իրավունքի դոկտորի պատվավոր կոչում։ 1949 թվականին եղել է Ամերիկյան տնտեսական ասոցիացիայի անդամ և նախագահ, 1953-1956 թվականներին՝ նախագահ և 1956-1962 թվականներին՝ գործադիր կոմիտեի անդամ, Միջազգային տնտեսական ասոցիացիայի պատվավոր նախագահ, Թագավորական տնտեսական ընկերության անդամ, Պֆի Բետա Կապա ընկերության անդամ։

### Ընտանիք
Հովարդ Էլիսն ամուսնացել է 1935 թվականի հուլիսին Հերմինա Ջոան Հոերլեսբերգերի հետ, ունեցել են երկու դուստ՝ Դորոտի Մարգարեթը և Մարթա Ժոզեֆինան։

## Մրցանակներ
Էլլիսն իր նվաճումների համար պարգևատրվել է՝
* 1923 թվական - Ռիկարդո կրթաթոշակ Հարվարդի համալսարանից իր էսսեների համար,
* 1924 թվական - Ֆեդերիկ Շելդոն կրթաթոշակ Հարվարդի համալսարանից 1924-1925 թվականների ընթացքում,
* 1930 թվական - Դեյվիդ Ուելսի մրցանակ Հարվարդի համալսարանի հրատարակչությունում դոկտորական ատենախոսության հրապարակման համար,
* 1933 թվական - Խորհրդի սոցիոլոգիական հետազոտությունների կրթաթոշակ 1933-1935 թվականների ընթացքում։

## Մատենագրություն
* Ellis H.S. Exchange control in Germany — Cambridge, Mass.: Harvard university press, 1910
* Ellis H.S. French and German investments in China — Honolulu, The Institute of Pacific relations, 1929
* Ellis H.S. Selected references on the current economic situation — Ann Arbor: University of Michigan, 1932
* Ellis H.S., Fellner W. External economies and diseconomies// The American Economic Review, vol.30, No 3, September 1943, pp.&nbsp;493–511
* Ellis H.S. The Economics of Freedom: the Progress and Future of Aid to Europe, 1950
* Ellis H.S. Survey of contemporary economics — Homewood, Ill.: R.D. Irwin, 1952
* Ellis H.S. Industrial capital in Greek development, Center of Economic Research,1964

## Ծանոթագրություններ

Կատեգորիա:20-րդ դարի ամերիկացի տնտեսագետներ
Կատեգորիա:Ամերիկացի երկարակյացներ
Կատեգորիա:Ամերիկացի տնտեսագետներ